ORDE do 10 de outubro de 2011 pola que se amplía o prazo de xustificación das subvencións convocadas ao abeiro da Orde do 29 de decembro de 2010 pola que se establecen as bases reguladoras para a concesión de axudas a entidades locais de Galicia para o financiamento de proxectos en materia de xestión de residuos, ao tempo que se fai pública a súa convocatoria para o ano 2011, cofinanciada polo Fondo Europeo de Desenvolvemento Rexional, no marco do Programa operativo Feder Galicia 2007-2013 (código de procedemento MT974B).
Consellería de Medio Ambiente, Territorio e Infraestruturas — III. Outras disposicións — 28/10/2011

A Orde do 29 de decembro de 2010 (Diario Oficial de Galicia n.º 2, do 4 de xaneiro) establece as bases reguladoras para a concesión, en réxime de concorrencia competitiva, das subvencións a entidades locais de Galicia, cofinanciadas polo Feder, no marco do Programa operativo Feder Galicia 2007-2013, para o financiamento de proxectos en materia de xestión de residuos, ao tempo que procede á súa convocatoria para o ano 2011 (código de procedemento MT974B).
O artigo 23 desta orde sinala que: «O período subvencionable para a convocatoria que se abre por medio desta orde abarcará os gastos relativos ás actuacións das liñas subvencionables a que se refire o artigo 3, realizados pola entidade beneficiaria entre o 1 de novembro de 2010 e o 31 de outubro de 2011, ambos incluídos, de acordo coas especificacións contidas nesta orde».
Por outra banda, o artigo 28, no seu punto 2.º, establece que: «O pagamento das axudas efectuarase, con cargo ao exercicio orzamentario correspondente, unha vez efectuado o investimento ou realizado o gasto ou a actividade e logo da presentación por parte da entidade beneficiaria, con data límite do 5 de novembro, da documentación que se indica a seguir así como, se procede con base no proxecto presentado, a que figure no capítulo en cuestión».
Así mesmo, o artigo 30, punto 1.º establece que: «As actuacións subvencionadas deberán estar rematadas, como máximo, o 31 de outubro de 2011».
Tendo en conta o atraso producido na resolución das devanditas axudas, motivado polo volume de solicitudes presentadas, e polo longo proceso de avaliación, e co fin de viabilizar os procesos de xestión e dado que non se causa prexuízo a terceiros, procede modificar os artigos 23, 28.2.º e 30.1.º da Orde do 29 de decembro de 2010, ampliando os prazos neles sinalados ata o día 21 de novembro, coa finalidade de permitir unha mellor e máis axeitada xustificación por parte das entidades locais beneficiarias.
Na súa virtude, facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
Artigo 1.
Modifícase o artigo 23 da Orde do 29 de decembro de 2010 pola que se establecen as bases reguladoras para a concesión, en réxime de concorrencia competitiva, das subvencións a entidades locais de Galicia, cofinanciadas polo Feder, no marco do Programa operativo Feder Galicia 2007-2013, para o financiamento de proxectos en materia de xestión de residuos, ao tempo que procede á súa convocatoria para o ano 2011 (código de procedemento MT974B), que queda redactado nos seguintes termos:
«O período subvencionable para a convocatoria que se abre por medio da presente orde abarcará os gastos relativos ás actuacións das liñas subvencionables a que se refire o artigo 3, realizados pola entidade beneficiaria entre o 1 de novembro de 2010 e o 21 de novembro de 2011, ambos incluídos, de acordo coas especificacións contidas nesta orde».
Artigo 2.
Modifícase o artigo 28, punto 2.º desta mesma orde, que queda redactado no xeito seguinte: «O pagamento das axudas efectuarase, con cargo ao exercicio orzamentario correspondente, unha vez efectuado o investimento ou realizado o gasto ou a actividade e logo da presentación por parte da entidade beneficiaria, con data límite do 21 de novembro de 2011, da documentación que se indica a seguir así como, se procede con base no proxecto presentado, a que figure no capítulo en cuestión».
Artigo 3. Modifícase o artigo 30, punto 1.º da Orde do 29 de decembro de 2010, que queda redactado nestes termos: «As actuacións subvencionadas deberán estar rematadas, como máximo, o 21 de novembro de 2011».
Disposición derradeira.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de outubro de 2011.